פורום – קטינים קהילה ומשפט

כללי:

הפורום מצטרף לסיור לביהמ"ש ולמשפט המסכם, כפרויקט בתכנית שאינו במסגרת השיעורים הרגילים.

במסגרת הפורום יוזמנו לביה"ס 3-5 מבקרים, מהקהילה היישובית, שעוסקים בטיפול בנוער.

הפורום יתבצע במשך שעתיים בפני תלמידי השכבות הלומדות משפטים. במהלך הפורום עצמו, כל אחד מהמשתתפים יציג את עבודתו במספר משפטים (עד 5 דקות) ויספר על מקרה מייצג. לאחר מכן הם יענו לשאלות של הילדים.

בשיעור ההכנה, הילדים יכירו את הגדרות התפקיד של המשתתפים ויכינו שאלות עבורם.

מטרות:

הילדים יכירו אנשים ומנגנונים בקהילה שלהם העוסקים בטיפול בנוער / ילדים.

הילדים יפנו שאלות בנושאים המעניינים אותם או גורמים להם חששות בנושא הטיפול בעבריינות ובתלונות על עבריינות.

הילדים ילמדו לבטוח במנגנוני הטיפול ולעשות בהם שימוש במקרה הצורך.

ביצוע הפורום כרוך ב-4 שלבים:

1. תאום עם ביה"ס.
2. תאום עם המשתתפים בפורום.
3. ביצוע שיעור הכנה לילדים.
4. הנחיית הפורום עצמו.

להלן פרוט בנוגע לכל שלב:

תאום עם ביה"ס:

יש לוודא שהנהלת ביה"ס מעוניינת בביצוע הפורום. מומלץ להציג מערך זה בפני ההנהלה.

על ביה"ס לתת 2-3 תאריכים אפשריים לביצוע.

על ביה"ס לדאוג למקום (אולם, רחבה וכו') שיכיל את כל התלמידים + מערכת הגברה.

בקש מביה"ס לסייע בכך שייתן מספרי טלפון של שוטר קהילתי / חוקר נוער / חוקר ילדים ושל גורמי רווחה אחרים העוסקים בטיפול בילדים בסביבה. כמו כן, עליך לבקש מבי"ס טלפונים של הורים שהם עורכי דין, שופטים או בעלי תפקידים אחרים בתחום המשפטי.

תאום עם המשתתפים בפורום:

עליך ליצור קשר טלפוני עם המשתתפים האפשריים ולתאם איתם מועד הפורום. הנציגות המשמעותית ביותר היא של המשטרה – חוקר נוער ו/או שוטר קהילתי. אחרי שתתאם איתם מועד, עליך לפנות לשאר המשתתפים ולדאוג שיגיעו באותו מועד.

על המשתתפים לדעת שיהיו להם 5 דקות להצגת תפקידם באופן חופשי ואח"כ הם יתבקשו לענות לשאלות. רצוי שיספרו על מקרים בהם טיפלו (בלי שמות ופרטים מזהים) ולא ידברו באופן כללי ומופשט.

ביצוע שיעור הכנה:

יש לבצע שיעור ההכנה בכל הכיתות שישתתפו בפורום עצמו, במהלך השבוע / שבועיים שלפני ביצוע הפורום.

כשתדע מי משתתפים בפורום, עליך לערוך שיעור-הכנה, במסגרתו תספר לילדים מעט על כל בעל תפקיד ואח"כ תבקש מהם להכין עבורו שאלות.

לפניך מידע (מהויקיפדיה) על בעלי תפקידים נפוצים.

לפני השיעור, עליך לברר מי יהיו המשתתפים בפורום ולהכין עבור הילדים מידע אודותם.

הכנת שאלות למשתתפים בפורום:

על כל ילד להכין 2-3 שאלות לכל משתתף.

עליך לבחור השאלות הטובות ביותר. הילדים שהכינו אותן ישאלו אותן במהלך הפורום.

כדאי מאוד להכין שאלות שיגרמו למשתתפים לספר על מקרים בהם טיפלו:

* מה היה המקרה שהכי ריגש אותך?
* מה המקרה החמור ביותר בו טיפלת?
* האם היה מקרה שבו הטיפול שלך לא היה מספק והרגשת שנכשלת?
* מה המקרה שגרם לך לתחושת הצלחה הכי משמעותית?

כמו כן, כדאי לשאול את המשתתפים אודות הדרך בה הגיעו לתפקידם – ההכשרה, הסיבות לבחירה בתחום וכו'.

הנחיית הפורום:

יש לוודא מראש שהוכנו תנאים מתאימים לביצוע הפורום:

* מיקום המשתתפים מאפשר לכל הצופים לראות אותם.
* מערכת הגברה מתאימה.
* שלט המציג כל משתתף בשמו ותפקידו (בדומה לבריסטולים המשמשים במשפטים המבוימים).
* נוכחות מורות והנהלה ע"מ לשמור הסדר.
  1. בפתיחת הפורום, עליך לאפשר להנהלת ביה"ס לשאת מספר מילים.
  2. לאחר מכן, עליך להציג כל אחד מהמשתתפים בשמו ובהגדרת תפקידו.
  3. כל משתתף בתורו יספר על תפקידו משך עד 5 דקות ולאחר מכן יספר על מקרה המייצג את הדרך בו עבודתו מתבצעת בשטח.
  4. לאחר מכן הילדים יפנו שאלות למשתתפים. בשלב זה, עליך להנחות האירוע ולדאוג שהשאלות יוצגו באופן ברור והתשובות יהיו ממצות ככל הניתן (אפשר לשפר ניסוח של שאלות ולהוסיף שאלות-המשך).
  5. גם המורות הנוכחות יכולות ומוזמנות לשאול שאלות.

בסיכום הפורום עליך להודות למשתתפים ולאפשר למנהל/ת לשאת מילות סיכום.